 ร้านอาหารชื่อดังย่าน Myeongdong เปิดขายมานานกว่า 50ปี แรกเริ่มเดิมทีชื่อ "Myeongdong kalguksu" แต่มีคนขายเลียนแบบเยอะ เลยต้องเปลื่ยนชื่อเป็น "Myeongdong gyoja" แทน

 ปัจจุบันใน Myeongdongมี 2สาขา อยู่ไม่ไกลกันมากนัก ขายดิบขายดี คนเยอะตลอดเวลา

 ร้านบรรยากาศสบายๆสไตล์เกาหลี ชอบโต๊ะที่ร้านนี้ตรงที่เวลามาคนเดียวแล้วต้องนั่งโต๊ะรวมกับคนอื่น มีฉากไม้กั้นที่สามารถยกขึ้นมากั้นเพิ่มความเป็นส่วนตัวขึ้นได้นิดนึงครับ

 เมนูทั้งร้านมีอยู่ 4อย่าง เป็นสไตล์ร้านอาหารเกาหลีที่ขายอาหารแค่ไม่กี่เมนู แต่จะเน้นทำให้ดี


☆ Kalguksu 8,000₩
 เมนูสูตรเด็ดขึ้นชื่อของร้าน เส้นบะหมี่ทำจากแป้งสาลี ตัดเป็นเส้นหนาๆหน่อย ลวกแบบนุ่มๆ ซุปทำจากโครงไก่ ด้านบนเป็นหมูสับผัดซอส ใส่กุยช่าย กับเกี๊ยวแผ่นบางๆ ดูจืดๆแต่รสชาติเข้มข้น 

☆ Bibimguksu 8,000₩ ????
 หมี่เย็นเกาหลีแบบเผ็ด เส้นสีเขียวทำจากสาร่าย "chlorella" ดีต่อสุขภาพ ราดซอสเผ็ด วางแตงกวาซอยไว้ด้านบน ก่อนจะกินก็ต้องใช้กรรไกรเส้นซะก่อน แล้วคลุกทุกอย่างให้เข้ากัน หมี่เย็นรสเผ็ดแบบนี้เหมาะจะกินหน้าร้อน 

☆ Kongguksu 8,000₩
 เมนูนี้เป็นหมี่เย็นเส้นสีเขียวเช่นกัน แต่ราดซุปน้ำเต้าหู้ เครื่องเป็นแตงกวาซอยเป็นเส้น รสอ่อนๆดี

☆ Mandu 10,000₩ ????
 เกี๊ยวร้านนี้รูปทรงจะแปลกหน่อย ปกติ manduจะเป็นเป็นเกี๊ยวจับจีบ แป้งหนานุ่ม แต่ของร้านนี้เป็นลูกกลมๆ เกี๊ยวลูกใหญ่ แป้งบาง ไส้หมูสับผสมกับกุยช่ายอัดมาแน่นเต็มลูก จิ้มซอสหน่อย อร่อยมาก

 ทีเด็ดอีกอย่างของร้านนี้คือ "กิมจิ" กิมจิผักกาดขาวสูตรพิเศษของทางร้านที่ใส่กระเทียมสดเยอะมาก รสชาติจัดจ้านจี๊ดจ๊าดมาก ทั้งรสเปรี้ยวและรสเผ็ดของกระเทียม กินกิมจิมาหลายร้าน เรื่องความเผ็ดจี๊ดขอยกให้ร้านนี้เลย 


 เป็นร้านประจำอีกร้านที่แวะเวียนมากินได้เรื่อยๆ เมนูน้อยแต่ของเค้าคุณภาพ อร่อยคุ้มค่าคุ้มราคา ปริมาณเยอะแบบชามเดียวอยู่ สมแล้วที่เปิดมานาน
 


 